Introduzzjoni 1. Il-Kunsill jissottolinja li l-proċedura baġitarja għall-2020 ser tkun l-aħħar waħda tal-perijodu ta' programmazzjoni 2014-2020. F'dan ir-rigward, il-baġit ser jaqdi rwol importanti fil-ksib tal-objettivi u l-prijoritajiet tal-Unjoni skont il-qafas finanzjarju pluriennali (QFP). 2. Il-Kunsill iqis li l-baġit għall-2020 għandu jiżgura bbaġitjar prudenti u jħalli marġnijiet suffiċjenti taħt il-limiti massimi sabiex jiġu indirizzati ċirkostanzi mhux previsti. Fl-istess ħin għandhom jiġu allokati riżorsi suffiċjenti għal programmi u azzjonijiet li jikkontribwixxu l-aktar sabiex jitwettqu l-politiki tal-Unjoni. Barra minn hekk, il-baġit għandu jippermetti li l-impenji li diġà ttieħdu fil-QFP attwali jitħallsu fi żmien debitu, sabiex tiġi evitata kull pretensjoni mhux imħallsa, b'mod partikolari fil-politika ta' koeżjoni. 3. Il-Kunsill iqis li għandha tinżamm dixxiplina baġitarja fil-livelli kollha u li l-QFP, l-Analiżi ta' Nofs it-Terminu tal-QFP (MTR) u l-impenji tal-passat għandhom jiġu rrispettati. Il-Kunsill jenfasizza l-ħtieġa li tiġi ffinanzjata n-nefqa kollha neċessarja sa fejn ikun possibbli mingħajr rikors għall-mekkaniżmi ta' finanzjament barra l-QFP li jikkompromettu l-prinċipji baġitarji. Bħala regola ġenerali, m'għandu jseħħ ebda impenn mill-ġdid jew estensjoni ta' perijodi ta' diżimpenn. 4. Il-Kunsill jenfasizza l-ħtieġa għall-prevedibbiltà kemm għall-kontribuzzjonijiet tal-Istati Membri għall-baġit tal-Unjoni kif ukoll għat-trasferimenti mill-baġit tal-UE lill-Istati Membri, filwaqt li jfakkar li kemm ibbaġitjar nieqes kif ukoll żejjed joħloq sfidi mhux mixtieqa għall-baġits nazzjonali. L-għodod baġitarji korrettivi, bħall-baġits emendatorji, għandhom jintużaw sa minimu strett, jiġu ppreżentati lill-Kunsill l-aktar kmieni possibbli u jiġu ffinanzjati primarjament mir-riallokazzjonijiet. 5. Il-Kunsill jieħu nota tal-Kapitolu 2 tal-Ħames Parti tal-abbozz ta' Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika, li skont dan, għas-snin 2019 u 2020, f'konformità mar-Raba' Parti, ir-Renju Unit għandu jikkontribwixxi għall-implimentazzjoni tal-baġits tal-Unjoni u jipparteċipa fiha. 6. Il-Kunsill iħeġġeġ lill-Kummissjoni biex tippreżenta l-abbozz ta' baġit għall-2020 l-aktar kmieni possibbli, sabiex tippermetti lill-Kunsill janalizzah b'mod xieraq. Elementi prinċipali tal-baġit għall-2020 7. Il-Kunsill itenni l-ħtieġa għal baġit realistiku li jirrispetta l-prinċipji ta' ġestjoni finanzjarja tajba u tal-annwalità. Meta tistabbilixxi l-abbozz ta' baġit għall-2020, il-Kummissjoni għandha tqis ir-relazzjoni mill-qrib bejn il-livelli ta' impenn u ta' pagament, il-volum ta' impenji pendenti, il-ħtieġa li jiġu rrispettati l-limiti massimi tal-QFP, il-kapaċità ta' assorbiment, u l-aċċelerazzjoni tal-implimentazzjoni ta' programmi. 8. Fir-rigward tal-approprjazzjonijiet ta' impenn u ta' pagament, il-livell tagħhom għandu jinżamm taħt kontroll u għandu jkun ibbażat fuq ħtiġijiet ġustifikati. L-istabbiliment ta' livell adegwat ta' approprjazzjonijiet ta' pagament għall-aħħar sena tal-perijodu ta' programmazzjoni huwa ta' importanza kbira sabiex tkun żgurata progressjoni ordnata tal-approprjazzjonijiet ta' pagament b'konsistenza mal-approprjazzjonijiet ta' impenn awtorizzati, u b'hekk tkun antiċipata l-akkumulazzjoni ta' kontijiet pendenti mhux imħallsa. Meta tħejji l-abbozz ta' baġit, il-Kummissjoni għandha tqis il-previżjonijiet imtejba b'mod sinifikanti ppreżentati mill-Istati Membri u li sar progress fl-għoti ta' kuntratti fil-post. 9. Mingħajr preġudizzju għall-Punt 8[1] tal-Ftehim Interistituzzjonali dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (IIA)[2], il-Kunsill jenfasizza l-ħtieġa li jitħallew marġnijiet suffiċjenti ta' impenn taħt l-intestaturi kollha. Għalhekk, il-mobilizzazzjoni ta' strumenti speċjali għall-impenji għandha tkun limitata. Jekk ikunu meħtieġa biex jiffinanzjaw ċirkostanzi speċifiċi mhux previsti, għandhom jiġu ppreżentati biss wara li jkunu ġew eżawriti l-għażliet l-oħra. 10. Il-Kunsill jenfasizza li l-baġit għall-2020 għandu jirrispetta b'mod strett il-limiti massimi rilevanti tar-Regolament dwar il-QFP għall-perijodu 2014-2020[3] u l-MTR. F'dan il-kuntest, il-Kunsill jappella lill-Kummissjoni biex fil-perijodu affettwat, u speċjalment fl-2020, turi b'mod ċar il-linji baġitarji li minnhom u li lejhom l-approprjazzjonijiet ġew u ser jiġu riallokati u/jew mogħtija bħala allokazzjonijiet supplimentari, skont il-qbil dwar l-MTR. Il-Kunsill jappella speċifikament lill-Kummissjoni biex turi b'mod ċar kif l-allokazzjonijiet supplimentari fl-intestatura 1 relatati mal-MTR jiġu riallokati jew impaċija fil-baġit għall-2020. Il-Kunsill jistenna li l-Kummissjoni tirrispetta l-iskedi ta' ħlasijiet miftiehma għall-fondi ta' garanzija, b'mod partikolari l-Fond Ewropew għall-Investimenti Strateġiċi (FEIS). 11. Il-Kunsill jistenna li l-Kummissjoni timplimenta l-baġit skont l-allokazzjonijiet maqbula fil-baġit annwali, inkluż ir-rikors għar-riallokazzjonijiet meta jkun xieraq. L-għodod baġitarji korrettivi, bħall-baġits emendatorji, għandhom jintużaw sal-minimu ġustifikat u f'konformità mar-Regolament Finanzjarju[4], u ffinanzjati primarjament mir-riallokazzjonijiet, u għandhom jiġu introdotti fil-waqt sabiex jiġi evitat it-tfixkil fil-funzjonament tal-programmi tal-Unjoni. Jekk jirriżulta li jkunu meħtieġa miżuri korrettivi, il-Kunsill jirriafferma l-impenn qawwi tiegħu li jieħu pożizzjoni dwar abbozzi ta' baġits emendatorji malajr kemm jista' jkun. 12. Bħal fis-snin preċedenti, il-Kunsill jappella lill-Kummissjoni biex fl-abbozz ta' baġit tagħha u waqt il-proċess baġitarju kollu tagħti previżjonijiet ta' kwalità għolja li jikkonċernaw kemm id-dħul kif ukoll in-nefqa, flimkien ma' informazzjoni f'waqtha, preċiża u trasparenti dwar is-suppożizzjonijiet sottostanti u ċ-ċifri baġitarji. Huwa kruċjali li l-previżjonijiet tal-Kummissjoni dwar is-sorsi kollha ta' dħul u dwar l-implimentazzjoni tal-passat u dik mistennija jkunu affidabbli u preċiżi sabiex jiġi evitat l-ibbaġitjar nieqes jew żejjed, kif ukoll riporti mhux ġustifikati u eċċessivi. Dan ser jippermetti li l-Kunsill ikun jista' jivvaluta kwalunkwe talba possibbli għal approprjazzjonijiet addizzjonali jew ir-riallokazzjoni ta' riżorsi eżistenti. 13. Abbozz ta' baġit preċiż huwa essenzjali sabiex l-Istati Membri jkunu jistgħu jantiċipaw il-livell tal-kontribuzzjonijiet tagħhom għall-baġit tal-Unjoni bi preċiżjoni ta' livell għoli. Il-Kunsill ifakkar li skont it-Trattat, il-Kummissjoni għandha l-possibbiltà u r-responsabbiltà li tirrieżamina u taġġusta l-estimi tan-nefqa għas-sena ta' wara pprovduti mid-DĠ li jonfqu u istituzzjonijiet oħra qabel ma jiġu ppreżentati fl-abbozz ta' baġit. F'dan il-kuntest, il-Kunsill jappella lill-atturi kollha, b'mod partikolari lill-Kummissjoni, biex jieħdu miżuri xierqa sabiex jiġu evitati sejħiet mhux mistennija għal żieda jew tnaqqis fil-kontribuzzjonijiet mill-Istati Membri, speċjalment meta l-impatt fuq il-baġits nazzjonali jista' jkun sinifikanti. 14. Il-Kunsill ifakkar fil-prinċipju tal-unità tal-baġit u jappella lill-Kummissjoni biex tipprovdi l-mezzi finanzjarji meħtieġa sabiex jiġu implimentati l-politiki tal-Unjoni fil-baġit tal-UE. Trasparenza sħiħa hija kruċjali għall-ġestjoni finanzjarja tajba tal-fondi tal-Unjoni, u għalhekk il-Kummissjoni għandha tipprovdi l-informazzjoni kollha rilevanti hekk kif issir disponibbli, inkluż dwar dħul assenjat. Il-Kunsill jappella lill-istituzzjonijiet, lill-aġenziji u lill-korpi l-oħra kollha biex ikomplu jipprovdu l-informazzjoni kollha rilevanti mingħajr dewmien hekk kif issir disponibbli u b'mod regolari. 15. L-istituzzjoni, l-aġenziji u l-korpi l-oħra kollha għandhom jagħtu stima xierqa tad-dħul assenjat għas-sena li ġejja u jinkluduha fl-abbozz tal-estimi tagħhom. Il-Kunsill jistieden lill-Kummissjoni tqis dawk l-estimi meta tabbozza l-baġit għall-2020. 16. Il-Kunsill ifakkar li l-multi, il-penali u l-imgħax dovut kollha imposti mill-Kummissjoni għandhom jiddaħħlu fil-baġit b'mod trasparenti f'konformità mad-dispożizzjonijiet tar-Regolament Finanzjarju. 17. Il-Kunsill huwa mħasseb dwar il-livell ta' impenji pendenti (RAL)[5] u ser ikompli jissorvelja l-evoluzzjoni tiegħu. Huwa jappella lill-Kummissjoni biex tkompli tissorvelja bir-reqqa l-evoluzzjoni tar-RAL skont l-intestatura u l-programm b'mod regolari, u ssolvi jew tiddiżimpenja impenji pendenti fi żmien xieraq u f'konformità mar-regoli rilevanti. Il-Kunsill jistenna li l-Kummissjoni tippreżenta previżjoni ta' pagament għas-sena 2020 u lil hinn qabel Lulju 2019 u li taġġornaha b'mod regolari. Kwistjonijiet speċifiċi Dokumenti baġitarji komprensivi 18. Il-Kunsill jinkoraġġixxi lill-Kummissjoni biex ittejjeb il-kontenut tad-dokumenti baġitarji tagħha kontinwament billi tagħmilhom aktar sempliċi, kif ukoll aktar konċiżi u trasparenti. Għandhom jiġġustifikaw b'mod ċar l-approprjazzjonijiet mitluba, inkluż ir-riperkussjoni tagħhom f'termini ta' profili ta' pagament għas-snin ta' wara sal-2020 u lil hinn. F'dan ir-rigward, il-Kunsill jistieden lill-Kummissjoni biex ma' kwalunkwe proposta li timmodifika l-livell miftiehem ta' approprjazzjonijiet ta' impenn u kwalunkwe proposta għall-mobilizzazzjoni ta' strument speċjali tagħti dettalji dwar l-istima tal-impatt korrispondenti f'termini ta' pagamenti u impenji matul il-perijodi ta' programmazzjoni attwali u li jmiss u biex taġġorna tali informazzjoni jekk tiġi mmodifikata b'għodda baġitarja korrettiva. Il-Kunsill jistenna b'interess li jirċievi l-informazzjoni addizzjonali li għandha tingħata mal-abbozz ta' baġit skont l-Artikolu 41 tar-Regolament Finanzjarju l-ġdid. Barra minn hekk, il-Kunsill jistieden lill-Kummissjoni biex tippreżenta l-previżjoni tagħha fuq terminu twil ta' dħul u ħruġ futuri li tkopri l-ħames snin li ġejjin skont l-Artikolu 247(1)(c) tar-Regolament Finanzjarju l-ġdid. B'mod partikolari, il-Kunsill jitlob tqassim dettaljat tal-istima tar-RAL annwali skont l-intestatura u l-programm. 19. Il-Kunsill jirrikonoxxi l-utilità tas-sistema ta' "Monitoraġġ u Tbassir Attivi għall-Implimentazzjoni tal-Baġit" tal-Kummissjoni, bil-ħsieb li, fost l-oħrajn, tevita l-possibbiltà ta' żieda ta' akkumulazzjoni sostanzjali lejn tmiem il-perijodu ta' programmazzjoni. Huwa jfakkar li dan l-eżerċizzju ta' rappurtar għandu jinkludi previżjonijiet ta' pagament aġġornati b'mod regolari biex jiġu diskussi f'laqgħat interistituzzjonali speċifiċi, f'konformità mal-Punt 36§3 tal-Anness għall-FII. 20. Il-Kunsill jistieden lill-Kummissjoni biex mal-abbozz ta' baġit tannessa u taġġorna b'mod regolari lista komprensiva ta' proposti tal-Kummissjoni li għadhom ma ġewx adottati u li għandhom impatt potenzjali fuq il-baġit skont il-linja baġitarja, inkluż il-livell ta' approprjazzjonijiet ikkonċernati, u fuq l-għadd ta' persunal. Il-Kunsill jistieden lill-Kummissjoni biex tinkludi approprjazzjonijiet ta' impenn u ta' pagament li tipproponi għal atti legali ġodda jew emendi għal atti legali eżistenti li għadhom ma ġewx adottati f'riżerva. 21. Il-Kunsill jistieden ukoll lill-Kummissjoni biex mal-abbozz ta' baġit tagħti tabella komprensiva għas-sena 2020 li tikkonsolida stima tat-tipi kollha ta' dħul assenjat intern skont il-linja baġitarja u skont l-intestaturi, inkluż ħarsa ġenerali tal-multi li x'aktarx jiddaħħlu fil-baġit kif ukoll informazzjoni komprensiva dwar l-implementazzjoni tal-istrumenti speċjali fl-approprjazzjonijiet kemm ta' impenn kif ukoll ta' pagament. 22. Il-Kunsill jilqa' l-prattika tajba li ma' kull proposta għal trasferiment ta' approprjazzjonijiet relatata ma' mobilizzazzjoni tal-Fond Ewropew ta' Aġġustament għall-Globalizzazzjoni u r-Riżerva ta' Għajnuna f'Emerġenza jkun hemm aġġornament tal-livell ta' implimentazzjoni tal-ammonti annwali massimi stabbiliti għall-istrument speċjali fis-sena finanzjarja. Bl-istess mod, il-Kunsill jistieden lill-Kummissjoni biex tipprovdi aġġornament regolari dwar il-livell ta' implimentazzjoni ta' ħlasijiet bil-quddiem relatati mal-Fond ta' Solidarjetà tal-Unjoni Ewropea. 23. Meta tipproponi l-mobilizzazzjoni ta' strument speċjali, il-Kunsill jistieden lill-Kummissjoni biex fil-proposta tagħha tinkludi aġġornament tal-livell ta' implimentazzjoni kemm tal-approprjazzjonijiet ta' impenn u kif ukoll ta' pagament tal-istrument speċjali rispettiv. 24. Il-Kunsill jistieden lill-Kummissjoni biex, fejn ikun possibbli, tippreżenta ħarsa ġenerali ċara tal-obbligazzjonijiet kontinġenti li joħorġu mill-garanziji baġitarji b'aġġornamenti regolari, inkluż tqassim dettaljat skont is-sors/strument u l-impatt baġitarju potenzjali relatat tal-obbligazzjoni fir-rigward tal-limitu massimu tar-riżorsi proprji, qabel ma japplika l-obbligu legali mir-Regolament Finanzjarju l-ġdid. 25. Il-Kunsill jissottolinja li d-dikjarazzjonijiet tal-programm ta' kwalità għolja u l-informazzjoni finanzjarja f'waqtha dwar il-proposti ta' nfiq huma kruċjali biex il-Parlament Ewropew u l-Kunsill jistabbilixxu, jikkonfermaw jew jimmodifikaw il-prijoritajiet baġitarji. F'dak il-kuntest, il-Kunsill jilqa' l- Ħarsa Ġenerali tal-Prestazzjoni tal-Programm ġdida tal-Kummissjoni u jistieden lill-Kummissjoni biex tipprovdi tali ħarsa ġenerali fil-ħin sabiex din tingħata kunsiderazzjoni xierqa. Dik il-ħarsa ġenerali, kif ukoll d-dikjarazzjonijiet tal-programm għandhom, b'mod partikolari, jiffukaw fuq l-informazzjoni dwar il-prestazzjoni, inkluż ir-riżultati miksuba, fuq il-ġustifikazzjoni għal-livell ta' approprjazzjonijiet mitluba, u fuq il-valur miżjud ta' attivitajiet tal-UE. Din l-analiżi għandha tkun marbuta b'mod ċar mal-linji baġitarji rilevanti sabiex jiġi appoġġat il-proċess tat-teħid ta' deċiżjonijiet baġitarji. Kooperazzjoni interistituzzjonali matul il-proċedura baġitarja 26. Il-Kunsill iħeġġeġ lill-istituzzjonijiet kollha biex jikkollaboraw b'mod effiċjenti u kostruttiv, sabiex jagħtu lok għal proċedura baġitarja mingħajr xkiel u għall-istabbiliment tal-baġit għall-2020 skont l-iskadenzi stabbiliti mit-Trattat dwar il-Funzjonament tal-Unjoni Ewropea (TFUE) u f'konformità mad-dispożizzjonijiet tal-FII. 27. Il-Kunsill jappella lill-Kummissjoni biex tiżgura l-preżentazzjoni f'waqtha tad-dikjarazzjoni tal-estimi għall-2020, li tippermetti li kull istituzzjoni jkollha żmien biżżejjed biex twettaq analiżi teknika dettaljata tal-estimi disseminati u biex tħejji bir-reqqa l-pożizzjoni tagħha f'konformità ma' kalendarju prammatiku maqbul. 28. Il-Kunsill jenfasizza l-ħtieġa li tiġi ppreservata n-natura annwali tal-proċedura baġitarja u biex jiġu evitati d-diskussjonijiet dwar kwistjonijiet li mhumiex marbuta direttament man-negozjati annwali dwar il-baġit. Huwa jfakkar li l-għan tal-Kumitat ta' Konċiljazzjoni, imlaqqa' f'konformità mal-Artikolu 314 TFUE, huwa li jistabbilixxi l-baġit għall-2020. 29. Il-Kunsill jappella lill-Kummissjoni biex tiżgura aċċess f'waqtu u ugwali għal informazzjoni u dokumenti trasparenti u oġġettivi fl-istadji kollha tan-negozjati ta' konċiljazzjoni. Il-Kunsill jistieden lill-Kummissjoni, fir-rwol tagħha bħala intermedjarju onest, biex tiffaċilita proċedura baġitarja ffukata b'mod kostruttiv fuq il-prijoritajiet ta' nfiq konkreti għall-2020. Għal dan il-għan, il-Kunsill iħeġġeġ lill-Kummissjoni biex tevita l-introduzzjoni ta' elementi fl-abbozz ta' baġit tagħha jew proposti ta' kompromess sussegwenti li jfixklu proċedura baġitarja mingħajr xkiel. Nefqa amministrattiva 30. In-nefqa amministrattiva tal-UE għandha tiġi razzjonalizzata aktar. Għalhekk, il-Kunsill iħeġġeġ lill-istituzzjonijiet kollha biex inaqqsu jew jiffriżaw in-nefqa amministrattiva tagħhom u biex jitolbu finanzjament biss għal ħtiġijiet ġustifikati. Il-Kunsill iqis li kooperazzjoni approfondita bejn l-istituzzjonijiet u l-korpi tal-UE kollha, inkluż il-kondiviżjoni tas-servizzi, hija meħtieġa biex jinstab iffrankar ieħor. Il-Kunsill iqis li l-livell tal-persunal tal-istituzzjonijiet, il-korpi u l-aġenziji kollha jeħtieġ li jinżamm taħt monitoraġġ kontinwu. Il-Kunsill jieħu nota tar-Rapport dwar l-Eżami Analitiku tal-Persunal tal-2018 u jinkoraġġixxi lill-istituzzjonijiet kollha biex bħala minimu jkomplu japplikaw tnaqqis fl-ekwivalenti ta' ingaġġ full-time (FTEs) fil-kategoriji kollha tal-persunal sabiex jiġu mpaċija kwalunkwe żidiet neċessarji minħabba prijoritajiet ta' politika li qed jevolvu. 31. Il-Kunsill jappella lil kull istituzzjoni u korp tal-UE biex fi żmien xieraq jipprovdu lill-Kummissjoni b'informazzjoni ċara, komprensiva u kkonsolidata tan-nefqa amministrattiva tagħhom. F'konformità mar-Regolament Finanzjarju, il-Kummissjoni għandha tehmeż mal-abbozz ta' baġit id-dokumenti biex il-Parlament Ewropew u l-Kunsill ikunu jistgħu jevalwaw is-sitwazzjoni u jieħdu deċiżjonijiet imsejsa fuq il-fatti dwar l-allokazzjoni tar-riżorsi. F'dak il-kuntest, il-Kunsill jitlob lill-Kummissjoni biex teżamina jekk tistax tiġi pprovduta ħarsa ġenerali komparattiva tal-pożizzjonijiet attwalment mimlija kif stipulat fl-Artikolu 41(3(b)(iii) tar-Regolament Finanzjarju qabel ma japplika l-obbligu legali mir-Regolament Finanzjarju l-ġdid. Għandha tingħata l-attenzjoni dovuta lill-komprensibbiltà u l-komparabbiltà tal-informazzjoni pprovduta tul iż-żmien u bejn l-istituzzjonijiet. Kull istituzzjoni u korp tal-UE għandu jipprovdi informazzjoni ċara u konċiża dwar l-implimentazzjoni tal-passat tal-baġits tiegħu, u jispeċifika l-ammont ta' riporti u d-dħul assenjat żborżat. 32. Il-Kunsill iqis li l-livell tal-persunal tal-istituzzjonijiet, il-korpi u l-aġenziji kollha jeħtieġ li jinżamm taħt monitoraġġ u kontroll kontinwu. Jinnota li sal-2017 mhux l-istituzzjonijiet, il-korpi u l-aġenziji kollha tal-Unjoni kkonformaw mal-impenn meħud fil-FII biex inaqqsu l-pożizzjonijiet fil-pjanijiet ta' stabbiliment tagħhom b'5 % matul il-perijodu 2013-2017. Il-Kunsill, għalhekk, jappella lil dawk l-aġenziji li għadhom ma laħqux il-mira li jwettqu t-tnaqqis li fadal, u jappella lill-Kummissjoni biex dan tqisu fl-abbozz ta' baġit tagħha għall-2020. 33. Il-Kunsill itenni l-istedina tiegħu[6] biex jitressqu miżuri ta' segwitu xierqa mill-Kummissjoni sabiex l-ispejjeż amministrattivi verament jiġu stabbilizzati u biex jiġi kkontrollat l-għadd globali tal-persunal, inkluż l-aġenti kuntrattwali. Aġenziji deċentralizzati 34. Filwaqt li jirrikonoxxi n-natura pluriennali tal-azzjonijiet imwettqa minn xi aġenziji deċentralizzati, il-Kunsill ifakkar li l-ibbaġitjar żejjed fil-passat wassal għal livell sostanzjali u, f'xi każijiet, mhux ġustifikat ta' riporti. Huwa jtenni l-importanza li l-finanzjament ta' dawn l-aġenziji jinżamm taħt kontroll strett u li jiġi limitat biss għal ħtiġijiet ġustifikati. Il-Kunsill jappella lill-Kummissjoni biex meta tistabbilixxi l-abbozz ta' baġit tagħha għall-2020 tkompli tqis l-approprjazzjonijiet mhux użati. Huwa jappella wkoll lill-Kummissjoni biex tivverifika bir-reqqa, u jekk ikun meħtieġ tirrevedi, it-talbiet għal fondi u l-pożizzjonijiet proposti mill-aġenziji filwaqt li tqis l-implimentazzjoni fil-passat, ir-rata tal-pożizzjonijiet vakanti, u l-għadd ta' persunal statutorju. Il-Kummissjoni hija mħeġġa biex internament tpaċi livell adegwat ta' FTEs u approprjazzjonijiet korrispondenti meta tiddelega kompiti lill-aġenziji deċentralizzati jew korpi simili billi tipproponi mandat ġdid jew adattat għalihom. 35. Il-Kunsill jappella lill-Kummissjoni biex tikkonċentra l-fondi kollha li għandhom jiġu implimentati mill-aġenziji deċentralizzati fil-linja baġitarja tal-aġenzija rispettiva, u biex tevita li tiffinanzja permezz ta' għotjiet addizzjonali u ftehimiet ta' kontribuzzjoni mill-programmi tal-UE. 36. Il-Kunsill jitlob lill-Kummissjoni biex twettaq rieżami li jagħti stampa komprensiva lill-Parlament Ewropew u lill-Kunsill dwar l-aġenziji deċentralizzati, il-kompiti attwali tagħhom u l-kompiti previsti bil-proposti leġislattivi kurrenti, b'fokus speċifiku fuq il-valur miżjud tal-UE u l-iżvilupp tal-persunal, flimkien mal-abbozz ta' baġit għall-2020. Konklużjoni 37. Il-Kunsill iqis li l-baġit tal-UE għall-2020 għandu jirrispetta b'mod sħiħ il-qafas eżistenti, l-MTR u l-impenji li ttieħdu fil-passat, u jappella għal ibbaġitjar prudenti u marġnijiet suffiċjenti. Il-baġit tal-2020 għandu jipprovdi riżorsi suffiċjenti sabiex isaħħu aktar l-ekonomija Ewropea fl-oqsma koperti mill-QFP attwali. Il-Kunsill jissottolinja li użu trasparenti, preċiż u responsabbli tar-riżorsi tal-Unjoni huwa prinċipju ġenerali biex iqarreb liċ-ċittadini tal-UE lejn il-proġett Ewropew. 38. Il-Kunsill ser jappoġġa baġit realistiku għall-2020, li jsib il-bilanċ it-tajjeb bejn il-prudenza fiskali u l-infiq fuq il-prijoritajiet tal-Unjoni. Huwa jissottolinja li valutazzjoni f'waqtha, prevedibbli, trasparenti u preċiża tal-ħtiġijiet ibbażata fuq informazzjoni baġitarja komprensiva hija għodda essenzjali biex jintlaħaq dan l-objettiv. B'mod partikolari, il-Kunsill ser iqis li l-2020 hija l-aħħar sena tal-QFP 2014-2020 attwali u għalhekk il-ħtiġijiet biex jitlestew b'suċċess il-programmi attwali għandhom jiġu vvalutati bir-reqqa u b'mod realistiku. 39. Il-Kunsill itenni l-ħtieġa tar-rispett għall-aġġustamenti magħmula fil-kuntest tal-analiżi ta' nofs it-terminu u l-limiti massimi rilevanti tar-Regolament dwar il-QFP għall-perijodu 2014-2020. Il-marġnijiet suffiċjenti taħt il-limiti massimi huma essenzjali sabiex ikunu jistgħu jiġu indirizzati ċ-ċirkostanzi mhux previsti filwaqt li jipprovdu livell adegwat ta' finanzjament u li jiġu rrispettati l-impenji li diġà ttieħdu fid-dawl tal-aċċelerazzjoni tal-implimentazzjoni tal-programmi għall-perijodu 2014-2020. Barra minn hekk, il-Kunsill jenfasizza l-importanza li jiġu pprovduti previżjonijiet tad-dħul affidabbli u preċiżi, li jippermettu lill-Istati Membri jivvalutaw fil-waqt il-kontribuzzjonijiet mistennija minnhom għall-baġit tal-UE. 40. Il-Kunsill jenfasizza l-ħtieġa li jiġu rrispettati l-prinċipji baġitarji, b'mod partikolari l-annwalità u l-unità tal-baġit. Bħala regola ġenerali, m'għandu jkun hemm ebda impenn mill-ġdid jew estensjoni ta' perijodi ta' diżimpenn. 41. Il-Kunsill itenni l-importanza kbira li huwa jagħti lil dawn il-linji gwida u jistenna li l-Kummissjoni tieħu kont debitu tagħhom fit-tħejjija tal-abbozz ta' baġit għall-2020. Barra minn hekk, il-Kunsill jistieden lill-Kummissjoni biex tiffaċilita n-negozjati matul il-proċedura baġitarja kollha. 42. Dawn il-linji gwida ser jintbagħtu lill-Parlament Ewropew u lill-Kummissjoni, kif ukoll lill-istituzzjonijiet l-oħra. [1] "8. L-istituzzjonijiet għandhom, għall-finijiet ta' ġestjoni finanzjarja tajba, jiżguraw li kemm jista' jkun matul il-proċedura tal-baġit u fiż-żmien tal-adozzjoni tal-baġit, ikun hemm biżżejjed marġni disponibbli taħt il-livelli massimi fid-diversi intestaturi tal-QFP, ħlief fil-każ tas-sotto-intestatura "Koeżjoni ekonomika, soċjali u territorjali"." Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (ĠU C 373, 20.12.2013, p. 1). [3] Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884). [4] Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1). [5] Skont ir-rapport ta' implimentazzjoni tal-Kummissjoni, il-livell ta' impenji pendenti (RAL) tal-Kummissjoni kien jammonta għal EUR 299 998.99 miljun fit-30 ta' Novembru 2018. [6] Konklużjonijiet tal-Kunsill dwar il-linji gwida baġitarji għall-2018 (dok. 6522/17) u l-2019 (dok. 6315/18), u dwar studju tal-Eurostat dwar l-implikazzjonijiet baġitarji fit-tul tal-ispejjeż tal-pensjonijiet (dok. 14834/16). Ara l-paġna tal-laqgħa